ಸಿನಿಮಾ ರಂಗಕ್ಕೆ ರಶ್ಮಿಕಾ ಗುಡ್ ಬೈ ಸುದ್ದಿಗೆ ರಕ್ಷಿತ್ ಶೆಟ್ಟಿ ಹೇಳಿದ್ದೇನು?

ಬೆಂಗಳೂರು: ಕಿರಿಕ್ ಪಾರ್ಟಿಯ ನಟಿ ರಶ್ಮಿಕಾ ಮಂದಣ್ಣ ಸಿನಿಮಾ ರಂಗಕ್ಕೆ ಗುಡ್‍ಬೈ ಹೇಳಲಿದ್ದಾರೆ ಎಂಬ ಗಾಸಿಪ್ ಸ್ಯಾಂಡಲ್‍ವುಡ್‍ನಲ್ಲಿ ಹರಿದಾಡುತ್ತಿದೆ.

ಇತ್ತೀಚೆಗಷ್ಟೇ ರಶ್ಮಿಕಾ ಮತ್ತು ರಕ್ಷಿತ್ ಶೆಟ್ಟಿ ಇಬ್ಬರಿಗೂ ಎಂಗೇಜ್‍ಮೆಂಟ್ ಆಗಿದೆ. ಇನ್ನೆರಡು ವರ್ಷ ಬಿಟ್ಟು ಈ ಜೋಡಿ ಮದುವೆಯಾಗಲಿದ್ದಾರೆ. ಈ ನಡುವೆ ರಶ್ಮಿಕಾ ಕನ್ನಡದಲ್ಲಿ ಎರಡು ಸಿನಿಮಾಗಳಲ್ಲಿ ಅಭಿನಯಿಸುತ್ತಿದ್ದಾರೆ. ಒಂದು ಗೋಲ್ಡನ್ ಸ್ಟಾರ್ ಗಣೇಶ್ ಜೊತೆ `ಚಮಕ್’ ಸಿನಿಮಾ. ಮತ್ತೊಂದು ಪುನೀತ್ ರಾಜ್ ಕುಮಾರ್ ಅಭಿನಯದ `ಅಂಜನಿಪುತ್ರ’ ಸಿನಿಮಾದಲ್ಲಿ ನಾಯಕಿಯಾಗಿದ್ದಾರೆ. ಅಷ್ಟೇ ಅಲ್ಲದೇ ಇನ್ನು ಕೆಲವು ತಿಂಗಳು ಕಳೆದರೆ ಮತ್ತೆರಡು ಸಿನಿಮಾಗಳು ಶುರುವಾಗಲಿವೆ.

ಕನ್ನಡದಲ್ಲಿ ಮಾತ್ರವಲ್ಲದೇ ಟಾಲಿವುಡ್‍ನಲ್ಲೂ ರಶ್ಮಿಕಾ ಫುಲ್ ಬ್ಯುಸಿಯಾಗಿದ್ದಾರೆ. ಅರ್ಜುನ್ ರೆಡ್ಡಿ ಚಿತ್ರದ ಖ್ಯಾತಿಯ ದೇವರಕೊಂಡ ವಿಜಯಸಾಯಿ ಜೊತೆಗಿನ ಚಿತ್ರ ಅರ್ಧ ಶೂಟಿಂಗ್ ಮುಗಿದಿದೆ. ಇದಕ್ಕಿಂತ ಮುಂಚೆ ಸೆಟ್ಟೇರಿದ್ದ ನಾಗಶೌರ್ಯ ಜೊತೆಗಿನ ಚಿತ್ರ ಮುಗಿಯುವ ಹಂತದಲ್ಲಿದೆ. ಅಷ್ಟೇ ಅಲ್ಲದೇ ಇನ್ನೊಂದು ತೆಲುಗು ಪ್ರಾಜೆಕ್ಟ್ ಒಪ್ಪಿಕೊಂಡಿದ್ದಾರೆ. ಆದರೆ ಇವೆಲ್ಲ ಚಿತ್ರಗಳು ಮುಗಿದ ಮೇಲೆ ರಶ್ಮಿಕಾ ಸಿನಿಮಾದಲ್ಲಿ ಅಭಿನಯಿಸುವುದಿಲ್ಲ ಎನ್ನುವ ಸುದ್ದಿ ಹರಿದಾಡಲು ಆರಂಭಿಸಿದೆ.

ಈ ಎಲ್ಲಾ ಗಾಸಿಪ್ ಬಗ್ಗೆ ರಶ್ಮಿಕಾ ತಾಯಿ ಸುಮನ್ ಅವರು, ನಾವು ಅಂಜನಿಪುತ್ರ, ಚಮಕ್ ಚಿತ್ರಕ್ಕೆ ಡೇಟ್ಸ್ ಕೊಟ್ಟಿದ್ದೀವೆ. ಜೊತೆಗೆ ಎರಡು ತೆಲುಗು ಚಿತ್ರಗಳೂ ಇದೆ. ಇದರಿಂದ ಬಿಡುವಿಲ್ಲದೆ ಚಿತ್ರೀಕರಣ ನಡೆಯುತ್ತಲೇ ಇದೆ. ಆದರೆ ರಶ್ಮಿಕಾಗೆ ಒಂದು ತಿಂಗಳಾದರೂ ರೆಸ್ಟ್ ಬೇಕು. ಇದರ ಜೊತೆಗೆ ಅನೇಕ ಒಳ್ಳೆಯ ಕಥೆಗಳೂ ಬಂದಿದ್ದವು. ಆದರೆ ಡೇಟ್ಸ್ ಸಮಸ್ಯೆಯಿಂದ ಬೇರೆ ಚಿತ್ರಗಳನ್ನು ಒಪ್ಪಿಕೊಳ್ಳೋಕೆ ಆಗಲಿಲ್ಲ. ಈ ಮಧ್ಯೆ ರಿಮೇಕ್ ಚಿತ್ರಗಳಿಗೂ ಆಫರ್ ಬಂದಿತ್ತು. ಆದರೆ ನಮಗೆ ಪರ್ಫಾಮೆನ್ಸ್ ಓರಿಯೆಂಟೆಡ್ ಹಾಗೂ ಚಾಲೆಂಜಿಂಗ್ ಪಾತ್ರಗಳು ಬೇಕು. ಹೊಸಬರ ಚಿತ್ರ, ಸ್ಟಾರ್ ನಟರ ಚಿತ್ರ ಎಂದು ಭಾಗ ಮಾಡುವುದಿಲ್ಲ. ಪಾತ್ರದಲ್ಲಿ ವೈವಿಧ್ಯತೆ ಇದ್ದರೆ ಒಪ್ಪಿಕೊಳ್ಳುತ್ತೇವೆ. ಶೀಘ್ರದಲ್ಲೇ ಹೊಸ ಚಿತ್ರ ಅನೌನ್ಸ್ ಮಾಡಲಿದ್ದೇವೆ. ಮದುವೆ ಇನ್ನೂ ತಡ ಒಟ್ಟಿನಲ್ಲಿ ಈ ಗಾಸಿಪ್ ಸುಳ್ಳು ಎಂದು ಉತ್ತರಿಸಿದ್ದಾರೆ.

ರಶ್ಮಿಕಾ ತಾಯಿ ಮಾತ್ರವಲ್ಲದೆ ಭಾವಿ ಪತಿ ನಟ ರಕ್ಷಿತ್ ಶೆಟ್ಟಿ ಕೂಡ ಟ್ವಿಟರ್ ಖಾತೆಯಲ್ಲಿ ಈ ವದಂತಿ ಸುಳ್ಳು. ರಶ್ಮಿಕಾ ಅಭಿನಯವನ್ನು ಮುಂದುವರೆಸುತ್ತಾರೆ. ಕನ್ನಡ ಸಿನಿಮಾಗಳಲ್ಲಿ ಅಭಿನಯಿಸುವುದು ರಶ್ಮಿಕಾ ಅವರ ಮೊದಲ ಆದ್ಯತೆ. ಈ ರೀತಿಯ ಸುಳ್ಳು ವದಂತಿಯನ್ನು ಹಬ್ಬಿಸಬೇಡಿ ಎಂದು ತಿಳಿಸಿದ್ದಾರೆ.

ನಿಶ್ಚಿತಾರ್ಥವಾದ ಬಳಿಕ ರಶ್ಮಿಕಾ ತೆಲುಗು ಪ್ರಾಜೆಕ್ಟ್ ಬಿಟ್ಟರೆ ಕನ್ನಡದಲ್ಲಿ ಒಂದೇ ಒಂದು ಸಿನಿಮಾ ಒಪ್ಪಿಕೊಂಡಿರಲಿಲ್ಲ. ಹೀಗಾಗಿ ಈ ಗಾಸಿಪ್ ಹಬ್ಬಿದೆ. ಯಾವುದೇ ಕಾರಣಕ್ಕೂ ಅಭಿನಯ ನಿಲ್ಲಿಸುವುದಿಲ್ಲ. ರಶ್ಮಿಕಾ ಇಲ್ಲಿಯವರೆಗೂ ಪ್ರೇಕ್ಷಕರ ಮನಸ್ಸಿನಲ್ಲಿ ಸಾನ್ವಿ ಆಗಿಯೇ ಇದ್ದಾರೆ. ಮುಂಬರುವ ಪಾತ್ರಗಳಲ್ಲಿ ಬದಲಾವಣೆ ಬೇಕು. ಮುಂದಿನ ಚಿತ್ರಕ್ಕೆ ಯಾವ ರೀತಿಯ ಪ್ರತಿಕ್ರಿಯೆ ಸಿಗುತ್ತದೆ ಎಂಬುವುದನ್ನು ನೋಡಿಕೊಂಡು ಯಾವ ಥರದ ಪಾತ್ರ ಮಾಡಿದರೆ ಉತ್ತಮ ಎಂದು ರಶ್ಮಿಕಾ ಕುಟುಂಬ ಯೋಚಿಸುತ್ತಿದೆ.

https://twitter.com/rakshitshetty/status/923408569407377408